钦定古今图书集成/明伦汇编/人事典/第079卷 > 《榷论》张载
## 钦定古今图书集成/明伦汇编/人事典/第079卷 > 《榷论》张载

夫贤人君子，将立天下之功，成天下之名，非遇其时，
曷由致之哉？故尝试论之：殷汤无鸣条之事，则伊尹、
有莘之匹夫也；周武无牧野之阵，则吕牙、渭滨之钓
翁也。若兹之类，不可胜记。盖声发响应，形动影从，时
平则才伏，世乱则才用，岂不信欤？设使秦莽修三王
之法，时致隆平，则汉祖泗上之健吏，光武舂陵之侠
客耳，况乎附丽者哉？故当其有事也，则足非千里不
入于舆，刃非渐鸿不韬于鞘，是以驽蹇望风而𨓆，顽
钝未试而废。及其无事也，则牛骥共牢，利钝齐列，而
无长涂犀革以决之。此《离朱》与瞽者同眼之说也。处
守平之世，而欲建殊常之勋；居太平之际，而吐违俗
之谋，此犹却步而登山，鬻章甫于越也。汉文帝见李
广而叹曰：“惜子不遇。当高祖时，万户侯岂足道哉！”故
智无所运其筹，勇无所奋其气，则勇怯一也；才无所
骋其能，辩无所展其说，则顽慧均也。是以吴榜越船，
不能无水而浮；青虬赤螭，不能无云而飞。故和璧之
在荆山，隋珠之潜重川，非遇其人，焉有连城之价，照
车之名乎？青骹繁霜，絷于笼中，何以效其撮《东郭》于
韝下也？白猿元豹，藏于灵槛，何以知其接垂条于千
仞也？孱夫与乌获讼力，非龙文赤鼎，无以明之；盖聂
政与荆卿争勇，非强秦之威，孰能辨之？故饿夫庸隶，
抱关屠钓之伦，一旦而都卿相之位，建金石之号者，
或有怀颜、孟之术，抱伊、管之略，没世而不齿者。此言
有事之世易为功，无为之时难为名也。若使湮没而
不称，曾不足以多谈，况夫庸庸之徒，少有不得意者，
则自以为枉伏，莫不饰小辩、立小善，以偶时，结朋党，
聚虚誉以驱俗。进之无补于时，退之无损干化，而世
主相与雷同齐口，吹而煦之，岂不哀哉！今士循常循
故，规行矩步，积阶级，累阀阅，碌碌然以取世资。若夫
魁梧㒞杰，卓跞俶傥之徒，直将伏死嵚岑之下，安能
与步骤共争道里乎？至如轩冕黻班之士，苟不能匡
化辅政，佐时益世，而徒俯仰取容，要荣求利，厚自丰
之资，殖私家之积，此沐猴而冠耳，尚焉足道哉！